Ekstraregning efter fejlskøn

Byggeriet af flygtningebyen ved Skyttemarksvej i Næstved er ved at udvikle sig til en økonomisk skandale. Budgettet er sprængt, og ekstra-regningen for at huse omkring 75 flygtninger løber op i otte millioner kroner. Og nu viser det sig, at kommunen slet ikke har søgt byggetilladelse til pavillonerne.

Kommunen har heller ikke overholdt den sædvanlige procedure om at indhente tilbud fra håndværkerne. Arbejdet med opstilling af pavilloner er overdraget lokale firmaer uden indhentning af tilbud.

Centerchef Tyge Wanstrup erkender, at der er sket et alvorligt fejlskøn i hans forvaltning.

- Det er mit ansvar, og jeg sikrer mig, at det ikke gentages. Jeg har tillid til medarbejderne indtil andet er bevist, siger han.

Og kan ikke forklare, hvorfor ingen har spurgt om, hvad medarbejderen byggede sit skøn på.